ชื่อเรื่อง ความรู้ แบบแผน และพฤติกรรมการดูแลตนเองต่อระดับน้ำตาลในเลือดของผู้ป่วยเบาหวาน

ศูนย์แพทย์ชุมชนโคกศรี อำเภอยางตลาด จังหวัดกาฬสินธุ์

Knowledge Self care Custom and Behaviors of Blood Sugar Level

In Diabetic Patient CMU.KoksriYangtalad District Kalasin Province

ชื่อผู้วิจัย นางสาวนวรัตน์ ภูเหิน เจ้าพนักงานสาธารณสุขชำนาญงาน

ชื่อนำเสนอ นางสาวนวรัตน์ ภูเหิน เจ้าพนักงานสาธารณสุขชำนาญงาน

**บทนำและวัตถุประสงค์**

จังหวัดกาฬสินธุ์ มีรายงานพบผู้ป่วยเบาหวานที่ได้รับการตรวจและวินิจฉัยโรค พ.ศ. 2550-2557 พบว่ามีผู้ป่วยเบาหวานเข้ามารับการรักษาในสถานบริการกระทรวงสาธารณสุขในพื้นที่ คิดเป็นอัตราป่วย 910.05, 1,030.75, 1,072.93, 1,202.20, 1,215.54, 1,373,.34, 1,40.74, 1,551.29 ต่อแสนประชากร ตามลำดับ (สำนักโรคไม่ติดต่อ,2557) และในพื้นที่อำเภอยางตลาด มีผู้ป่วยเบาหวานที่ขึ้นทะเบียนและรับการรักษาในคลินิกเบาหวานในปี พ.ศ. 2558 จำนวน 6,913 ราย คิดเป็นอัตราป่วย 5,455.10 ต่อแสนประชากร และมีแนวโน้มที่เพิ่มขึ้น(โรงพยาบาลยางตลาด. 2558) สำหรับศูนย์แพทย์ชุมชนโคกศรี ตำบลอุ่มเม่า อำเภอยางตลาด จังหวัดกาฬสินธุ์ มีผู้ป่วยเบาหวานที่ขึ้นทะเบียนและรับการรักษาในคลินิกเบาหวาน พ.ศ. 2558 จำนวน 399 ราย คิดเป็นอัตราป่วย 4,950 ต่อแสนประชากร ผู้ป่วยเบาหวานที่ควบคุมน้ำตาลในเลือดได้ดีจำนวน 151 ราย คิดเป็นร้อยละ 37.84 ผู้ป่วยที่ควบคุมน้ำตาลในเลือดได้ไม่ดี จำนวน 248 รายคิดเป็นร้อยละ 62.16 มีภาวะแทรกซ้อนทางไตจำนวน 16 ราย คิดเป็นร้อยละ 4.01 มีภาวะแทรกซ้อนความดันโลหิตสูงจำนวน 129 ราย คิดเป็นร้อยละ 47.78 มีภาวะแทรกซ้อนทางตาจำนวน 5 ราย คิดเป็นร้อยละ 1.85 มีภาวะแทรกซ้อนเป็นแผลเรื้อรังจำนวน 2 ราย คิดเป็นร้อยละ 1.25

ดังนั้น ผู้วิจัยจึงสนใจที่จะศึกษาความรู้ แบบแผน และพฤติกรรมการดูแลตนเองต่อระดับน้ำตาลในเลือดของผู้ป่วยเบาหวาน ที่ขึ้นทะเบียนและรับการรักษาในคลินิกเบาหวานศูนย์แพทย์ชุมชนโคกศรี เพื่อนำข้อมูลมาวางแผนในการจัดรูปแบบการให้บริการ การรักษา การควบคุมและป้องกันโรคเบาหวาน ให้มีประสิทธิภาพและสามารถป้องกันการเกิดภาวะแทรกซ้อนต่างๆ ต่อ

**วัตถุประสงค์**

1. เพื่อศึกษาระดับความรู้ แบบแผน และพฤติกรรมการดูแลตนเองต่อระดับน้ำตาลในเลือดของผู้ป่วยเบาหวาน

2. เพื่อเปรียบเทียบความรู้ แบบแผน และพฤติกรรมการดูแลตนเองต่อระดับน้ำตาลในเลือดของผู้ป่วยเบาหวานซึ่งมีปัจจัยส่วนบุคคลที่มีเพศต่างกัน

**วิธีการศึกษา**

การวิจัยนี้เป็นการศึกษาเชิงพรรณนา โดยศึกษาจากความรู้ แบบแผน และพฤติกรรมการดูแลตนเองต่อระดับน้ำตาลในเลือดของผู้ป่วยเบาหวานในคลินิกเบาหวานอาศัยอยู่ในเขตตำบลุ่ จำนวน 219 ราย เครื่องมือที่ใช้ในการวิจัยเป็นแบบสัมภาษณ์ ซึ่งใช้สถิติในการวิจัย ค่าร้อยละ ค่าเฉลี่ย ส่วนเบี่ยงเบนมาตรฐาน และสถิติ F-test ด้วยเทคนิค Two-way-MANOVA

###### **ผลการศึกษา**

ผลการศึกษา พบว่า ผู้ป่วยเบาหวานส่วนใหญ่เป็นเพศหญิง (ร้อยละ 68.50) มีอายุมากกว่า 60 ปี (ร้อยละ 39.27) อายุเฉลี่ย 56.89 ปี สถานภาพสมรสคู่ (ร้อยละ 71.24) จบการศึกษาระดับประถมศึกษา (ร้อยละ 90.87) อาชีพส่วนใหญ่เกษตรกรรม (ร้อยละ 39.73) มีรายได้ต่อเดือนต่ำกว่าหรือเท่ากับ 5,000 บาท (ร้อยละ91.32) เฉลี่ยต่อเดือน 2,856.85 บาท ระยะเวลาการเป็นเบาหวาน ต่ำกว่าหรือเท่ากับ 10 ปี (ร้อยละ 74.90) เฉลี่ย 7.63 ปี ระดับน้ำตาลของผู้ป่วยส่วนมากควบคุมได้ไม่ดี (ร้อยละ 59.37) และมีค่าดัชนีมวลกายระดับปกติ (ร้อยละ 56.17) มีความรู้เรื่องโรคเบาหวานอยู่ในระดับสูง ร้อยละ 70.78 มีแบบแผน และพฤติกรรมการดูแลตนเองต่อระดับน้ำตาลในเลือดอยู่ในระดับสูง และพบว่าผู้ป่วยเบาหวานที่มีเพศต่างกัน มีความรู้ แบบแผน และพฤติกรรมการดูแลตนเองต่อระดับน้ำตาลในเลือดโดยรวมและรายด้านไม่ต่างกัน

**การอภิปรายผลการวิจัย**

ความรู้เกี่ยวกับโรคเบาหวาน มีผลต่อพฤติกรรมสุขภาพของผู้ป่วยเบาหวานอย่างมีนัยสำคัญทางสถิติ และสอดคล้องกับการศึกษาของเดชา มีสุข และคณะ (2551) ที่ศึกษาความรู้เกี่ยวกับโรคเบาหวาน โดยรวมส่วนใหญ่ผู้ป่วยมีความรู้เรื่องโรคเบาหวานอยู่ในระดับดี ส่วนการศึกษาเรื่องเพศ พบว่าผู้ป่วยเบาหวานซึ่งมีปัจจัยส่วนบุคคลที่มีเพศต่างกัน มีความรู้ แบบแผน และพฤติกรรมการดูแลตนเองต่อระดับน้ำตาลในเลือดโดยรวมและรายด้านไม่ต่างกัน ซึ่งสอดคล้องกับการศึกษาของเดชา มีสุข และคณะ (2551) ได้ศึกษาพฤติกรรมการดูแลตนเองและการเกิดภาวะแทรกซ้อนของผู้ป่วยเบาหวาน โรงพยาบาลนภาลัย จังหวัดสมุทรสงคราม พบว่าผู้ป่วยเบาหวานในเพศหญิงและเพศชาย ส่วนใหญ่ทั้งเพศหญิงและเพศชายมีความรู้เกี่ยวกับโรคเบาหวานไม่แตกต่างกัน แต่ไม่สอดคล้องกับการศึกษาของโศรดา ชุมนุ้ย และคณะ. 2551 เรื่องปัจจัยที่มีผลต่อการควบคุมระดับน้ำตาลในเลือดของผู้ป่วยเบาหวานชนิดที่ 2 โรงพยาบาลร่องคำ อำเภอร่องคำ จังหวัดกาฬสินธุ์ กล่าวว่า ผู้ป่วยเบาหวานที่มีเพศต่างกันมีความรู้และพฤติกรรมการดูแลสุขภาพแตกต่างกันอย่างมีนัยสำคัญทางสถิติที่ระดับ .05 และไม่สอดคล้องกับสมมุติฐานที่ตั้งไว้ ทั้งนี้อาจเป็นเพราะปัจจัยส่วนบุคคลของผู้ป่วยเบาหวานโดยรวมในด้านเพศชายและเพศหญิงไม่แตกต่างกัน และโดยรวมแล้วผู้ป่วยเบาหวานในคลินิกศูนย์แพทย์ชุมชนโคกศรีได้มีการส่งเสริมสนับสนุนการมีส่วนร่วมในการดูแลสุขภาพของตนเองในด้านความรู้ และการปฏิบัติตัวทั้งเพศหญิงและเพศชายอย่างเท่าเทียมกัน

### ข้อเสนอแนะ

1.ข้อเสนอแนะจากผลการศึกษา

1.1 ควรมีการจัดรูปแบบการติดตามการรับประทานยาของผู้ป่วยเบาหวานให้มีประสิทธิภาพโดยที่ผู้ป่วยไม่สามารถปรับและลดยาทานเอง หรือลืมรับประทานยาเบาหวาน

2. ข้อเสนอแนะในงานวิจัยครั้งต่อไป

2.1 ควรมีการศึกษาความสม่ำเสมอของพฤติกรรมการดูแลตนเองด้านต่างๆ หลังจากที่ได้รับการปรับเปลี่ยนพฤติกรรม

2.2 ควรมีการศึกษาและพัฒนารูปแบบในการปรับเปลี่ยนพฤติกรรมของผู้ป่วยโรคเบาหวานและโรคเรื้อรังอื่นๆที่สามารถควบคุมได้